যারা আগে পাখি শিকার করত তাঁরাই এখন ফরেস্ট ডিপার্টমেন্টের বিভিন্ন কাজে সহায়তা করে। পর্যটকদের ঘুরিয়ে ঘুরিয়ে পাখি দেখায়, পাখিদের বংশ বিস্তারের জন্যে নিরিবিলি তৈরি করে। ছাউনি দেওয়া নৌকা করে জলে জঙ্গলে ঘোরায় ওরাই। চিল্কা হ্রদের থেকে বেরিয়ে আসা জলাশয়ের মধ্যে দিয়ে দারুণ সব পাখি সাফারির ব্যবস্থা করেন এই মানুষগুলোই। কাঠ আর বাঁশ দিয়ে এরা তৈরি করেছেন পর্যটকদের থাকার জন্য কটেজ। ইকোট্যুরিজমে প্রশিক্ষণ নিয়েছেন স্থানীয় মানুষ। পর্যটকদের সেবায় ওঁরাই দিনরাত লেগে আছে। পরিবেশের সাথে সামঞ্জস্য রেখে কিভাবে একটা পর্যটন কেন্দ্রকে আরও আকর্ষণীয় করে তোলা যায় সেদিকেই মূলত কাজ করে চলেছে এখানকার মানুষ। দূষণ-মুক্ত পরিবেশ-বান্ধব একটা পার্ক তৈরি করে স্থানীয় মানুষের অর্থনৈতিক উন্নতি ঘটানোই আসলে এদের প্রধান উদ্দেশ্য। আর এই কারণেই ২০১২ সালে আর বি এস আর্থ হিরো অ্যাওয়ার্ড এবং ২০১৪ সালে ইন্ডিয়া বায়ডাইভার্সিটি অ্যাওয়ার্ড রানার আপ পুরষ্কার পেয়েছেন এঁরা।